TRAFNIDIAETH, CYMRU Enwi, cychwyn a chymhwyso 1 Enw'r Gorchymyn hwn yw Gorchymyn Pwyllgor Defnyddwyr Trafnidiaeth Gyhoeddus Cymru (Sefydlu) 2009. Daw'r Cynllun hwn i rym ar 16 Tachwedd 2009 ac mae'n gymwys o ran Cymru . Dehongli 2 Yn y Gorchymyn hwn— ystyr “y Cod Ymarfer ar Benodiadau Cyhoeddus” (“ Public Appointment Code of Practice ”) yw'r Cod Ymarfer ar gyfer Penodiadau gan Weinidogion a gyhoeddwyd ym mis Awst 2009 gan y Comisiynydd Penodiadau Cyhoeddus, sy'n gosod y fframwaith reoleiddiol orfodol y gwneir penodiadau cyhoeddus drwyddi. Sefydlu Pwyllgor Defnyddwyr Trafnidiaeth Gyhoeddus Cymru 3 At ddibenion cyflawni'r swyddogaethau a ragnodir gan adran 9 o Ddeddf Trafnidiaeth (Cymru) 2006, ar y dyddiad pan ddaw'r Gorchymyn hwn i rym, fe sefydlir corff corfforaethol o'r enw Pwyllgor Defnyddwyr Trafnidiaeth Gyhoeddus Cymru (“y Pwyllgor”). Cyfansoddiad y Pwyllgor ac aelodaeth ohono 4 1 Y mae'r Pwyllgor i gynnwys— a cadeirydd, a benodir yn unol â pharagraff (2): b o leiaf 8 ond dim mwy nac 11 o aelodau eraill, a benodir yn unol â pharagraff (2); ac c 1 aelod ychwanegol, a'r person hwn fydd y person a benodir o bryd i'w gilydd gan yr Ysgrifennydd Gwladol yn unol ag adran 125 o Ddeddf Trafnidiaeth 1985 i gynrychioli lles Cymru ar y Pwyllgor Ymgynghorol ar Gludiant Pobl Anabl . 2 Penodir y cadeirydd ac aelodau'r Pwyllgor, ac eithrio'r aelod a benodir yn unol ag is-baragraff (1)(c), gan Weinidogion Cymru drwy'r Cod Ymarfer ar Benodiadau Cyhoeddus. 3 Bydd o leiaf 2 o'r aelodau a benodir yn unol â pharagraff (2) uchod yn bobl anabl yn ystyr adran 1(2) o Ddeddf Gwahaniaethu ar Sail Anabledd 1995 . 4 Bydd y cadeirydd neu aelodau eraill o'r Pwyllgor a benodir yn unol â pharagraff (2) uchod: a yn cael eu penodi am y cyfnod a bennir yn yr offeryn penodi ar eu cyfer; b yn cael ymddiswyddo fel aelod neu gadeirydd, drwy hysbysu Gweinidogion Cymru yn ysgrifenedig; c mewn agweddau eraill yn dal ac yn gadael y swydd yn unol â thelerau eu penodiad; ac ch yn addas, pan fyddant yn peidio â dal y swydd, i'w hail-benodi iddi. 5 Caiff Gweinidogion Cymru symud aelod o'r swydd os ydynt wedi'u bodloni fod yr aelod hwnnw— a heb esgus rhesymol, heb gydymffurfio â thelerau'r penodiad; b mewn modd arall yn anabl neu heb fod yn ffit i wneud swyddogaethau aelod neu yn anaddas i ddal i fod yn aelod. Lwfansau a threuliau i aelodau'r Pwyllgor 5 Telir i'r cadeirydd ac aelodau eraill y Pwyllgor y lwfansau a'r treuliau ag y penderfynir arnynt gan Weinidogion Cymru. Staff 6 Caiff y Pwyllgor, gyda chydsyniad Gweinidogion Cymru, benodi'r cyflogeion y mae'n ystyried bod eu hangen ar y fath delerau ac amodau ag y caiff, gyda chydsyniad, benderfynu arnynt. Is-bwyllgorau 7 1 Caiff y Pwyllgor— a sefydlu is-bwyllgorau o'r fath ag y dichon o bryd i'w gilydd ystyried fod eu hangen neu y byddai'n ddymunol eu cael; b cyfeirio unrhyw fater ag y dichon o bryd i'w gilydd ei bennu at unrhyw is-bwyllgor o'r fath; c dirprwyo unrhyw un o'i swyddogaethau i unrhyw is-bwyllgor o'r fath; ac ch rheoli gweithdrefnau unrhyw is-bwyllgor o'r fath. 2 Caiff y Pwyllgor benodi personau nad ydynt yn aelodau ohono i fod yn aelodau o unrhyw is-bwyllgor a sefydlir ganddo, cyn belled ag na fydd unrhyw is-bwyllgor o'r fath yn cynnwys neb ond y rheini nad ydynt yn aelodau o'r Pwyllgor. 3 Bydd y Pwyllgor yn talu i berson a benodir felly y lwfansau a'r treuliau ag y caiff y Pwyllgor, gyda chydsyniad Gweinidogion Cymru, benderfynu arnynt. Trafodion 8 1 Caiff y Pwyllgor reoleiddio ei weithdrefnau ei hun, (gan gynnwys gwneud darpariaeth ar gyfer cworwm ei gyfarfodydd). 2 Heb ragfarnu paragraff (1), mae Gweinidogion Cymru yn cadw'r hawl i gyfarwyddo'r Pwyllgor i gynnal unrhyw un o'i gyfarfodydd: a yn gyhoeddus; a b mewn lleoliad sydd i'w benderfynu o bryd i'w gilydd gan Weinidogion Cymru. 3 Nid effeithir ar ddilysrwydd unrhyw drafodion gan y Pwyllgor gan— a unrhyw ddiffyg ym mhenodiad unrhyw aelod o'r Pwyllgor; a b unrhyw fwlch yn aelodaeth y Pwyllgor. Adroddiadau 9 1 Cyn gynted ag y bo modd ar ddiwedd pob cyfnod perthnasol, rhaid i'r Pwyllgor gyflwyno adroddiad i Weinidogion Cymru ar arfer a chyflawni ei swyddogaethau yn ystod y flwyddyn honno. 2 Ym mharagraff (1), ystyr “cyfnod perthnasol” yw— a y cyfnod sy'n cychwyn ar 1 Ionawr 2010 ac sy'n dod i ben ar 31 Mawrth 2011; a b wedi hynny pob cyfnod o 12 mis sy'n dod i ben ar 31 Mawrth. Ieuan Wyn Jones Y Gweinidog dros yr Economi a Thrafnidiaeth, un o Weinidogion Cymru 20 Hydref 2009